Jien u miexja fis-sit il-ġdid tal-Esplora ftit jiem biss qabel jiftaħ, ma stajtx ma nħossx sens ta' nostalġija għall-meta kont ċkejkna naffanixxa ruħi b'dak li kont naħsbu maġija, iżda fil-verità kien ikun xi esperiment tax-xjenza. Dan b'mod partikolari fil-mument li l-ħaddiema tal-post dawruna mad-diversi esibizzjonijiet taċ-ċentru fejn minn issa 'l quddiem se jkomplu jagħtuh il-ħajja eluf ta' viżitaturi. Hemm kmamar iddedikati għall-ġeoloġija, oħrajn dwar il-ġisem uman, l-ispazju, l-ottika. Kollha suġġetti xjentifiċi li kont bdejt narahom inqas interessanti meta lura fi żmien is-sekondarja min jaf kemm-il darba rqadna fuq il-bank waqt li l-povru għalliem kien jipprova jsib mezz kif jagħmilhom interessanti. Infatti l-amministraturi ta' Esplora żammew f'moħħhom dan il-ħajt metaforiku bejn il-pubbliku u x-xjenza. Ħajt li huma jridu jwaqqgħu darba għal dejjem. Fl-ewwel sigħat tal-ftuħ tiegħu ħafna nies mill-ewwel baqgħu mistagħġba bil-mod kif iċ-ċentru rnexxielu jwaħħad dan is-suġġett tant kumpless mal-ħajja ta' kuljum. L-Amministratur tal-Proġett, Jeffrey Pullicino Orlando kkumenta dwar il-fatt li waqt l-ippjanar kull settur tax-xjenza kien milqut. Dan b'mod li jkun relevanti għal kulħadd, pereżempju li s-settur tal-ħolqien tal-ħsejjes li normalment nassoċjawh mal-fiżika, se jkun 'mgħallem' lill-viżitaturi permezz ta' wirjiet dwar strumenti tipiċi Maltin kif ukoll permezz ta' kuritur forma ta' pjanu, li joħloq ħoss differenti ma' kull pass ta' dak li jkun. "Dan kollu magħmul b'rabta mal-kurrikulu xjentifiku li jiġi mgħallem fl-iskejjel", qal Pullicino Orlando li jmexxi l-Kunsill Malti għax-Xjenza u t-Teknoloġija. Fis-sitt snin u nofs li ilha għaddejja l-ħidma, dan il-post kien trasformat minn wieħed abbandunat, sit prim ta' vandaliżmu, u post pjuttost perikoluż għal ċentru innovattiv li minkejja kollox baqa' jirrispetta l-istorja tiegħu. "Kellna pereżempju l-hekk imsejjaħ Auxially Building li fi żmien il-Kavallieri kien jintuża bħala sptar. Kien fi stat ta' kollass assolut, u llum dan qed jintuża bħala l-planetarium li ġie qisu meteorita li waqa' fid-dinja u baqa' mwaħħal hemmhekk," spjega Pullicino Orlando. Pullicino Orlando stqarr li kien hemm l-opportunità li ċ-ċentru tax-xjenza jsir ġo sit ieħor, li kien ikun ferm iktar faċli. Iżda ried irodd lura l-istorja u r-rikkezza li dawn il-binjiet kellhom xi darba, billi l-fondi li kellhom għall-proġett, anki b'għajnuna mill-Unjoni Ewropea, tqassmu biex ikun possibbli jsir ir-restawr meħtieġ. "B'hekk għandna vantaġġ għax iċ-ċentru jinsab f'binjiet verament majestużi, li r-restawr tagħhom kompla jagħmilhom interessanti, u bħala seting żgur ma konniex insibu post ieħor li jasal viċin ta' dan". Mhux żjara ta' darba Raġuni għal dan hija l-kobor tal-kumpless Bigħi. Biex wieħed verament jesperjenza ċ-ċentru Esplora mija fil-mija ma jistax jagħmel dan f'darba. Pullicino Orlando spjega li minħabba n-natura tal-esibizzjonijiet kollha, wieħed għandu bżonn mill-inqas jumejn sħaħ biex joħroġ mill-bini bl-esperjenza sħiħa. Wara li stabbilixxejna kemm huwa proġett ambizzjuż wieħed jista' biss jimmaġina li l-amministratur kellu mumenti ta' qtigħ il-qalb, iżda Pullicino Orlando qal li qatt ma qata' qalbu minn xejn u ma kienx ħa jibda issa: "Kellna baġit fenomenali meta tqis il-proġett u tqis il-kwalità li konna qed nimmiraw għaliha. Rajna kif għamilna bis-sapport sħiħ tal-Ministeru għall-Edukazzjoni, biex fejn kellna nonfqu iżjed f'restawr, innaqqsu minn xi ħaġa oħra. Meta tqis ir-rikostruzzjoni li kellha ssir naħseb ħadna il-value for money". Dan hu ċentru ġdid li kellu bżonn ukoll jistabbilixxi l-politika ta' kif se jkun qed jimpjega. Esplora għandu tim stabbilit ta' mitt ruħ s'issa, liema tim se jkompli jikber maż-żmien. L-amministraturi ffukaw fuq il-popolarizzazzjoni tax-xjenza iktar milli mezzi ġodda kif il-pubbliku jkun edukat dwar is-suġġett. Jiġiferi, filwaqt li l-kwalifiki kienu importanti, il-ħaddiema u l-animaturi li se jakkumpanjaw il-viżitaturi waqt li qed jesploraw, bl-ebda mod ma tista' ssejħilhom xjentisti. Għandhom għarfien tajjeb ferm tas-suġġett, b'mod u manjiera li kapaċi jwieġbu l-mistoqsijiet tal-viżitaturi, iżda l-iktar karatteristika li l-amministraturi għamlu prijorità kienet l-abbiltà komunikattiva taż-żgħażagħ ħaddiema. Din hija għodda importanti biex it-tabù marbut mal-qasam xjentifiku, li huwa xi suġġett twil li għandek taħarbu, imut. "Hekk nagħrfu li x-xjenza, finalment, hija relevanti għalina f'kull ħaġa li nagħmlu. Jekk sempliċiment ngħolli jdejja hemm xjenza warajha, jekk nieħu nifs 'il ġewwa u nerġa' noħroġu 'l barra, hemm ix-xjenza warajha, jekk insajjar, hemm ix-xjenza warajha. Dan huwa l-bażi ta' kull esperiment xjentifiku. Kollox għandu element xjentifiku u minn hemmhekk irridu nibdew. Naħseb bl-għodda tal-popolarizzazzjoni naslu fejn irrid naslu." L-għan aħħari hu li iktar studenti jagħżlu x-xjenza bħala d-destin tagħhom, speċjalment meta tqis l-opportunitajiet ta' impjiegi full time li nħolqu, u se jkomplu jinħolqu, fi ħdan l-Esplora. Id-domanda għall-ħaddiema diġà hija kbira, tant li l-amministraturi kellhom jimpurtaw persuni b'għarfien xjentifiku u għodda komunikattiva minn barra minn Malta. "Filwaqt li nirrikonoxxu li din hija xi ħaġa pożittiva, ikun ta' ferm iktar sodisfazzjon jekk naraw lill-uliedna stess jilħqu f'dawn il-professjonijiet. Dan filwaqt li nkomplu nassiguraw li Malta jkollha workforce mħarrġa tajjeb," qal Pullicino Orlando. Fid-dawl li dan huwa fuq kollox ċentru interattiv u innovattiv, il-moviment fil-qalba tal-esibizzjonijiet kollha ma jonqosx. Il-ħaddiema kollha huma mħarrġa f'dak li hu saħħa u sigurtà tal-viżitaturi li kollha jkollhom bżonnijiet differenti. Tajjeb li nfakkru li dan huwa ċentru aċċessibbli u komdu għall-aħħar, kemm għal tfal ta' età żgħira, għall-persuni b'diżabilità, kif ukoll għall-anzjani. F'kull esibizzjoni se jkun hemm diversi animaturi li se jiggwidaw lill-pubbliku u jwieġbu l-mistoqsijiet tagħhom, iżda l-preżenza ta' dawn l-animaturi se tinħass l-iktar fiċ-ċentru tal-attività, li kull nofs siegħa jew tliet kwarti se joffru spettaklu interattiv.